Imtella' Novembru 2, 2020 - Aġġornata 2 Ta' Novembru, 2020 8:36pm Il-Ministru fl-Uffiċċju tal-Prim Ministru, Carmelo Abela, qal li l-budget iħares lill-ħaddiema u x-xogħol waqt li jħejji għal wara l-pandemija u għall-għaxar snin li ġejjin. Il-Ministru Abela qal li l-Gvern ikkonsulta mas-sħab soċjali, mal-ħaddiema u ma' min iħaddem u ħareġ b'għadd ta' miżuri bħaż-żieda fiċ-children's allowance, l-in-work benefit u l-mitt ewro voucher għal kull persuna li għandha aktar minn sittax-il sena. Semma wkoll il-ġurnata oħra leave li kienu ttieħdu mingħand il-ħaddiema. Żied li qed tiġi indirizzata wkoll is-sitwazzjoni tar-remote working. "Qed issir diskussjoni issa wkoll fil-forma ta' working group, ħalli b'hekk inkunu nistgħu naraw it-triq 'il quddiem u l-pass li jmiss, li ċertament ikun ukoll li jkun hemm il-qafas legali, qafas leġiżlattiv li jagħti l-opportunità li dan isir u jsir b'mod regolat." Il-Ministru Abela qal li dan il-budget iħares lejn l-ekonomija diġitali u l-ekonomija l-ħadra – li ddeskriva bħala żewġ muturi li jistgħu jkattru x-xogħol. Is-Segretarju Parlamentari għas-Servizzi Finanzjarji u l-Ekonomija Diġitali Clayton Bartolo qal li Malta qed tħares lejn it-tfassil mill-ġdid tal-istrateġija diġitali – bil-għan li jiġu attirati teknoloġiji emerġenti bħal Virtual Reality, Augmented Reality, Quantum, Artificial Intelliginece u oħrajn. Qal li l-ekonomija diġitali se tiġi integrata fit-turiżmu, l-arti, il-lingwa Maltija, Għawdex u s-sistema ġudizzjarja.